擬古  其一六
作者：田錫
朝代：宋

paragraphs: 嶧陽生孤桐，擢斡八尺高。
風雨萌枝葉，鸞皇棲羽毛。
天質自含響，衆木非其曹。
斵爲綠綺琴，古人貞金刀。
所製有法象，不敢差釐毫。
重詳舊譜錄，試撫觀均調。
其聲清以廉，聞者不貪饕。
其音安以樂，令人消鬰陶。
彈宮聽於君，君德如軒堯。
彈商聽於臣，臣道如夔皋。
不覺起蹈舞，形逸同翔翱。
願以七寶妝，薦之於天朝。
玉軫朱絲弦，輝華近赭袍。
一彈南薰曲，解慍成歌謠。